Eyvind Vesselbo (V), 2012-05-29:
Jeg vil gerne rose Enhedslisten for at tage fat i et meget væsentligt problem, nemlig retssikkerheden på det sociale område.
Jeg synes, at det er vigtigt, at vi hele tiden holder fast i at sikre, at borgerne bliver behandlet på en ordentlig måde i det sociale system.
Det er da også sådan, at i det her beslutningsforslag er der en lang række konkrete spørgsmål, der bliver stillet på sådan en måde, at Enhedslisten gerne vil have, at der gøres noget ved det.
Og det må man jo sige står noget i modsætning til det, der kom fra socialministeren, som jo, som Enhedslistens ordfører meget rigtigt sagde, ikke svarer på en eneste af de ting, som egentlig lå i det her beslutningsforslag, men igen, ligesom andre gange, snakkede udenom og fortalte om alle mulige andre ting, i øvrigt noget, som ministeren åbenbart skammer sig lidt over at hun ikke har fået gjort noget ved, nemlig børns rettigheder og sikkerhed på opholdssteder osv.
Når jeg siger, at jeg synes, at det her forslag er positivt, er det sådan set indholdet i, at man hele tiden holder fast i retssikkerheden, jeg mener.
Vi kan ikke støtte umiddelbart, at der nedsættes en kommission, fordi det er alt for tungt.
Der skal ske noget hurtigt, hvis der skal ske noget på det her område, og vi vil gerne være med til at øge retssikkerheden på det sociale område, men vi tror ikke, at en nedsættelse af en retssikkerhedskommission vil komme de svage borgere til gode.
Venstre synes ikke, at man skal bruge tid og penge på en kommission, der skal arbejde i 2 år.
Der er en masse områder, vi allerede ved hvordan skal forbedres, og vi kan målrette indsatsen bedre og bruge penge på sådan en måde, at det faktisk hjælper de mennesker, som det her drejer sig om.
Vi har jo set mange sager rundtom i kommunerne, hvor de foreløbige afgørelser, de har foretaget, bl.a. om enlige mødre, ikke er blevet godkendt i Ankestyrelsen, og hvor kommunen så har måttet betale pengene tilbage.
Det er en meget uheldig situation, som jeg godt synes man kan gøre noget ved og vurdere en ekstra gang, for det kan ikke være meningen, at fordi der er nogle, der laver social svindel, skal andre jagtes, og en minister skal ligge ude i hækken og kigge efter, om der sker noget ulovligt.
Det synes jeg er et meget væsentligt emne.
Der, hvor jeg synes der er et problem med det her forslag, er det med, at man mangler at tage hele børneområdet med, mangler retssikkerheden på børneområdet.
Hvor er retssikkerheden for de børn, der placeres hos plejeforældre og på opholdssteder?
Og der har vi nu igennem 5-6 måneder appelleret til ministeren om at foretage sig noget, og der sker bare ikke noget.
Så jeg synes, at det er fint, at Enhedslisten præciserer, at der skal ske noget her med hensyn til retssikkerheden.
Og der siger Venstre: Lad os få børneområdet med.
Det, man skal gøre, er, at man skal sørge for, at der er enkle og klare regler, der er gennemskuelige og lette at administrere.
Man skal sørge for, at kommunerne lever op til deres forpligtelser og overholder lovgivningen.
Man skal sørge for, at hver enkelt sag bliver behandlet korrekt af myndighederne og sagsbehandlerne.
Og så skal man sørge for, at sagsbehandlerne får efteruddannelse og er opdaterede på lovgivningsområdet.
Se, så er man jo godt på vej, og så behøver man ikke at nedsætte en kommission.
Men vi vil meget gerne drøfte de her ting med Enhedslisten og de andre partier, også med ministeren, hvis det på en eller anden måde på et tidspunkt kan lade sig gøre at få nogle forhandlinger i gang på et eller andet område.
Men der er da også noget, som vi allerede har taget fat i, idet der er planlagt en høring netop om det her emne i september måned, hvor Enhedslistens ordfører og jeg selv har udarbejdet et forslag til Socialudvalget, som lige er blevet godkendt til at arbejde videre med.
Og det vil sige, at det forslag, der ligger her, meget let kan indgå i forbindelse med den høring, som vi allerede nu har besluttet at holde i september måned, for jeg tror ikke, der sker noget fra ministerens side, inden vi når til det punkt i september, men vi er altid åbne over for at forhandle.
Vi er meget positive over for indholdet i forslaget, men at nedsætte en kommission er for tungt, og vi vil gerne arbejde videre med problemstillingen i udvalget og i forbindelse med den høring, der kommer, så alt i alt ser vi positivt på det.
Det var jo bl.a. en af de ting, jeg nævnte, fordi jeg mener, at det ligesom er en af de centrale dele i det.
Når jeg siger, at vi ikke går ind for en kommission, er det, fordi jeg mener, at det for tungt og det ikke nødvendigvis løser det problem, som ordføreren her nævner, for det vil tage 2 år.
Jeg synes da, at det ville være fint, hvis vi kunne tage fat på alle de der 13 punkter, som Enhedslisten har nævnt her, og som ministeren ikke tog stilling til, og tog dem enkeltvis og sagde: Kan vi forhandle os frem til noget sammen med andre partier, som gør, at det her bliver bedre?
Det lå faktisk i mine fire punkter, f.eks. om bevisbyrden om udbetaling af godtgørelse til borgeren, klagevejledning og adskillelse af rådgivende metode og kontrol.
Jamen alle de her ting er da til debat og til diskussion for at vi kan nå frem til, om det kan gøres bedre.
Tingene her er jo ikke statiske.
Jeg ved godt, at de borgerlige partier og mit eget parti har stemt imod det her forslag, som har været fremsat et par gange tidligere, men det betyder jo ikke, at vi ikke er enige – og det blev også sagt under de tidligere behandlinger – i en lang række af de ting, der står i forslaget.